Molo iwechippù kàyik Pharisee yamùk tonpa,
Nicodemus itesek,
Jew yamùk yepulu tonpa.
Pùsàlà uyàpùppù Jesus piyak ewalupàttau,
“Tiꞌcha,
ina nùttuyan enupanài pe ewechi Kaatù neunokoppù pe.
Ànùꞌlà kappon uya ànkupù tensan yekkwa ton pen yentok ipàkàlà kupù pen,
tùse Kaatù wechi neken ipokonpe yau,”
teppù ya Jesus pàk.
“Ailon kulu sàlà,
tùwentutuꞌmaik pùla echiiꞌma ànùꞌlà uya Kaatù wettok itepulu pe yene pen màlà,”
teppù Jesus uya.
“Yàꞌlà kasa ken uchi kàyik wentutuꞌma amoko pe là echiiꞌma?
Tùsan lotta yak ken naꞌ iwennappo yakon itekkwa pe tùwentu tukka toppe?”
teppù Nicodemus uya.
Jesus uya imaimu yeikuppù,
“Ailon kulu sàlà,
ànùꞌlà tuna yai,
molopai Wakù Akkwalù yai iwentusak pen wewomù Kaatù wettok itepulu pe yak pen màlà te uya sàlà.
Kappon yai iwentusak mùkkàlà kappon,
tùse Akkwalù yai iwentusak mùkkàlà Akkwalù winàpaino.
‘Yàꞌlà kasaichi,’
kùkai,
masapùla ewentu tukka kon màlà,
te uya pàk.
Assetun tasseꞌnùnsen mailàlà.
Itàwù yetanài àmàlà,
tùse iꞌnai motapai là iyàpù wapùla iità ittu auya pen.
Màlà kasa ànùꞌlà Akkwalù yai iwentusak lùppù wechi màlà.”
Nicodemus uya yekamappoppù,
“Yàꞌlà kasa ken uchi iwechi?”
tukaik.
Jesus uya imaimu yeikuppù,
“Àmàlà mùkkàlà Israel yamùk yenupanài,
tùse ken naꞌ uchi sàlà yamùk ittu auya pùla nai?”
tukaik.
“Ailon kulu sàlà,
ina uselupa màlà tùnùttu kon pàk,
molopai tùneneppù kon yekama ina uya,
tùse màlà ina nekama yanùmù auyaꞌnokon pùla lùppù man.
Sàlà non pon kon yekama uya pàk là ailon te auyaꞌnokon pùla man.
Yàꞌlà kasa nen ken uchi ailon te auyaꞌnokon epùn pon yekama uya pàk?
Ànùꞌlà kappon utàsak epùn pona pùla man tùse mùkkàlà neken Kàyik Mumu iyàssak lùppù epùn poi,”
tukaik.
Moses uya àkài kalukuli konekasak pùmùssakappù yei pàk wontaik yau.
Màlà kasa làma Kàyik Mumu pùmùssakka màlà pulusuk pona.
Màlàpàk tamùꞌnawolon kon ailon tawonnan ipàk wechi màlà wemaꞌnàtok yesak pe tàwàlàlà.
Tùꞌnùn pe kulu kappon yamùk sàlà wolù pon kon kupù tùuya pàk Kaatù uya tewinan tùꞌnùn kulu tùmu tùlùppù ànùꞌlà ailon tawon ipàk umatta pen,
tùse tàwàlàlà iwemapù.
Masapùla sàlà wolù pon kon kappon yamùk talumattàik Kaatù uya Tùmu yeunokoppù pen màlà,
tùse làkku tok wepùikattàtok iwinà pe.
Ànùꞌlà ailon tawon ipàk talumattàsak pen màlà,
tùse ànùꞌlà ailon tawon pen ipàk talumattàkassak màlà.
Masapùla tewinan molopai iꞌnùn kulu Kaatù Mumu yesek pàk ailon tesak ya pùla iwechi pàk.
Sà kasa iwechi pàk wettalumattàn màlà.
Akkwa uyàssak man sàlà non pona,
tùse kappon yamùk tùꞌnùn kon pe ewalupà kussan akkwa yentai,
masapùla àli pe teselu kon wechi pàk.
Mùkyamlo àli kuꞌnài nan uya akkwa kupù màlà tewanma kon pe,
akkwa yak iyàpù pen,
masapùla àli teselu usenpoika tukaik.
Tùse ànùꞌlà ailon pe tùwessen mùkkàlà tùuyàssen akkwa yak,
tùnkupùppù wekkussak Kaatù yai usentoppe wakù pe.